Document ID: 31999R0508

Komisijas Regula (EK) Nr. 508/1999
(1999. gada 4. marts),
ar kuru groza I līdz IV pielikumu Padomes Regulai (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes pārtikas produktos
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes pārtikas produktos [1], kurā jaunākie grozījumi izdarīti ar Komisijas Regulu (EK) Nr. 2728/98 [2], un jo īpaši tās 6., 7. un 8. pantu,
tā kā kopš Regulas (EEK) Nr. 2377/90 pieņemšanas tās pielikumi ir vairākkārt grozīti; tā kā, ņemot vērā, cik daudz ir šo tekstu, cik tie ir sarežģīti un izkliedēti daudzos Oficiālajos Vēstnešos, tos ir grūti izmantot un tādējādi tiem trūkst skaidrības, kam vajadzētu būt visu tiesību aktu būtiskai iezīmei; tā kā tādēļ daži no minētajiem pielikumiem jākonsolidē; tā kā tajā pašā laikā jāizlabo vai jāprecizē konkrētu savienojumu nosaukums vai ķīmiskais raksturojums un jāizlabo konkrētas būtiskas kļūdas;
tā kā šajā regulā paredzētie pasākumi ir saskaņā ar Pastāvīgās veterināro zāļu komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 2377/90 I līdz IV pielikumu aizstāj ar šīs regulas pielikumu.
2. pants
Šī regula stājas spēkā sešdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 4. martā

Labels: 0
17
20